ВЪПРОСИ И ОТГОВОРИ ПО ПРОЦЕДУРА 
№ BG161PO003-1.1.05 „Разработване на иновации от стартиращи предприятия"
ОТГОВОР НА ВЪПРОС № 38, ПОЛУЧЕН НА 05.04.2011 г.
ВЪПРОС № 38) 
Здравейте -

Ние се готвим да кандидатстваме по процедура BG161PO003-1.1.05 „Разработване на иновации от стартиращи предприятия”. Имаме следните въпроси:

1) Ако образованието на експертния персонал е получено в чужбина, достатъчно ли е да се копират дипломите (и преведат) и да се заверят „Вярно с оригинала” от кандидата или трябва да преминат през официална легализация (признаване) от НАЦИД?

2) Как би могло да се докаже професионален опит в чужбина (САЩ), където няма трудови книжки? Т.е. какви доказателства за професионален опит в чужбина биха били приети?

3) На етап „Предварителен подбор” (Приложение А1) дават ли се копия от документи доказващи наличието на квалификация, образование и т.н.? Или просто се попълва формуляра с необходимата информация касаеща квалификациите?

Благодаря Ви.

С уважение,

Виктория Маркова
05.04.2011 г. (дата на постъпване на въпроса) 
ОТГОВОР № 38)

Уважаема госпожо Маркова,
1) Съгласно Насоките за кандидатстване т.3.2.1. Документи за кандидатстване „ Всички документи се представят на български език без корекции. Документ, чийто оригинал е на чужд език, се представя и в превод на български език, заверен от кандидата (с подпис, печат и думите „Вярно с оригинала”).” В тази връзка признаването на придобитата чуждестранна диплома от Националния център за информация и документация не е необходимо.
2) Съгласно т.3.2.1 „Списък на документите за кандидатстване” от Насоките за кандидатстване по настоящата процедура кандидатите удостоверяват наличието на квалификация, професионален опит и експертиза в областта, към която се отнася предложената за разработване инновация, като приложат към проектното предложение копия на документи, изяло по преценка на кандидата. Без да претендира за изчерпателност, списъкът с приложими документи, удостоверяващи наличието на квалификация и професионален опит би могъл да включва:
- Документи, удостоверяващи придобита образователно-квалификационна степен;

- Документи, удостоверяващи наличието на професионален опит в съответна област – копие от трудова книжка, копие от трудов и/или граждански договори/и, референции от работодател/и и/или други приложими документи.

- Дипломи/сертификати/удостоверения и други от преминати специализации, обучения и пр.; 

- Копия от публикации, ако такива са налични; 

- Препоръки, както и други приложими документи по преценка на кандидата.   
3) В т.3.1.2. Придружителни документи към Формуляра за предварителен подбор от Насоките за кандидатстване са посочени изрично документите, които следва да бъдат представени от кандидата на етап подаване на Формуляра за предварителен подбор. Документите за удостоверяване наличието на квалификация и професионален опит следва да бъдат представени на етап подаване на цялостно проектно предложение, в случай на получаване на писмена покана за това.






